Niemand nog vas ná moord op Lindley-boerChristian van Tonder, ‘n jong Vrystaatse boer, is in Gauteng doodgeskiet. (Foto: Facebook) Niemand is nog in hegtenis geneem in verband met die moord op ŉ jong boer van Lindley in die Vrystaat wie se liggaam Maandagaand in die Barrage-omgewing in Gauteng gevind is nie. Christian van Tonder (29) is glo ŉ enkele keer geskiet. Sers. Nombulelo Mohlakoana, polisiewoordvoerder, sê ŉ lid van die polisie se misdaadintelligensie-eenheid het op die jong boer se liggaam afgekom en die polisie ontbied. Van Tonder was nog in sy bakkie en sy selfoon is op die toneel gevind. Van Tonder het vroeër vir Jaco Botha, ŉ veeaankoper, vir ŉ sakevergadering in die omgewing ontmoet. Mohlakoana sê volgens Botha het hy Van Tonder ná 17:00 die laaste keer lewend gesien. Van Tonder, ŉ derde geslag- boer, het in die Oos-Vrystaat met Drakensberger-beeste geboer en het die boerdery ná die dood by sy pa, Colyn, oorgeneem. Van Tonder word ook oorleef deur sy ma, Risa, en suster, Elsari Cronjé. Die moord het opnuut skokgolwe deur die Vrystaatse boerderygemeenskap gestuur en kom kort ná die dood van Johan Prinsloo (73), ŉ boer in die Koppies-distrik. Prinsloo is gisteroggend op sy kleinhoewe doodgeskiet nadat ŉ gewapende man op hom en sy plaaswerkers losgebrand het. Prinsloo het op die toneel gesterf. In nog ŉ voorval is ŉ gesin ook Maandagoggend op hul plaas naby Bothaville oorval en beroof. Die aanvallers is die plaashuis binne waar hulle Willie Coetzer (29), sy vrou, Elé (29), sy skoonpa, Gottlieb Venter (59), en ŉ huiswerker oorval het. Die egpaar se babadogtertjie was ook in die huis. Twee van die vermeende aanvallers is reeds aangekeer. Jan van Niekerk, VF Plus-leier in die Vrystaat, sê die aanvalle maak dit opnuut duidelik dat landelike beveiliging nie ŉ prioriteit vir die ANC-regering is nie. “Om hierdie soort misdaad te bekamp is dit belangrik dat die polisie se landelike beveiligingsplan doeltreffend in werking gestel word en polisiestasies met die nodige hulpbronne toegerus word.” Die party het opnuut ŉ beroep op boere en landelike gemeenskappe gedoen om self veiligheidsmaatreëls te tref. “Die party sal waar moontlik hulp verleen om die skuldiges op te spoor om toe te sien dat geregtigheid vir die slagoffers geskied. “Die VF Plus spreek sy innige meegevoel uit met die slagoffers se familie en geliefdes en wens die Venter-gesin ŉ spoedige herstel toe,” sê Van Niekerk.